Kvinden er heldigvis uskadt efter det dramastiske fald, som skete under forestillingen i Aalborg lørdag eftermiddag.

En kvindelig artist i Cirkus Arena faldt lørdag eftermiddag ned fra flere meters højde under et nummer i første del af forestillingen. Uheldet skete, da det en mandlig artist kort inden pausen bar en høj stang, som den kvindelige artist balancerede på - men som hun endte med at falde ned fra. Kvinden er dog ifølge Cirkus Arenas presseansvalige uskadt og deltog også i den anden del af forestillingen. - Vi ser aldrig sådan noget her, så det er ret usædvanligt. Men der skete heldigvis ikke noget, så vi tager det meget roligt, siger Cirkus Arenas Kristoffer Ditlevsen. - Det er noget, artisterne har lavet hele deres liv, så det tager de ganske stille og roligt, siger han. Kvinden blev efter pausen - ifølge flere Facebook-kommentarer - taget imod med store klapsalver af publikum. En kvinde, som var til stede under forestillingen, har skrevet til TV2 Nord, at den kvindelige artist skreg, da hun faldt ned fra stangen.